Под плавим небом
Алекса Шантић 

Под плавим небом с чистом
    Росицом цв'јетак мири,
Вјетрић се игра с листом
    И лака крила шири.

Поточић јасно шуми
    У миру и самоћи,
А вали причају ми
    Љубави слатке моћи.

С трепетом жеља тајни',
    Славујев поздрав стиже,
И јату зв'језда сјајни'
    Чиста криоца диже.

У сјају снова л'јепи'
    Ја пијем пехар среће,
К'о росу, што га кр'јепи,
    Мило и њежно цв'јеће.

Окриљен дух ми поје,
    Препунан миља свију,
К'о да га очи твоје
    Слатким сунашцем грију.
Мостар, 6. јула 1894.
Шантићеве песме 1894.